Tror tiger kan være løs ved Paris
MMS/SMS: 2200 E-post: 2200@vg.no Tlf: 22 00 00 00 Flere oppskakede innbyggere ringte politiet og fortalte at de hadde sett en tiger luske rundt i gatene. Det ble umiddelbart slått alarm, og en desperat jakt på kattedyret startet. Ifølge politiet skal det være et sirkus på besøk i byen, og dersom det er en tiger på frifot så må den ha sluppet ut av burene i sirkuset.VG er ved supermarkedet hvor den først ble sett i morges. Den skal ha blitt sett igjen rundt klokken 14.00. Regionsordfører i Torcy, Frédéric Mac Kain, anbefaler alle i området å holde seg inne, spesielt barn. - Jeg kan på nåværende tidspunkt ikke bekrefte at det faktisk er en tiger, men flere uavhengige folk i området påstår at de har sett en tiger, sier Mac Kain til VG. Både politi og uniformert mannskap fra viltnemnda er bevæpnet med våpen og bedøvelsesrifler. De går i manngard i skogen utenfor landsbyen, hvor det er blitt sett spor av et kattedyr.- Vi ber folk om å være forsiktige, ikke forlate sine hus og bli i bilen. Enhver som ser tigeren oppfordres til å ringe politi eller brannvesen, sa Cedric Tartaud-Gineste ved byens rådhus. Montevrain ligger omtrent 40 kilometer øst for Paris. Politi og brannvesen leter etter tigeren bevæpnet med bedøvelsespiler, og et helikopter sirkler i området. - Vi har lett etter den siden i morges, og politiet forsøker å fange den, sier en politikilde til nyhetsbyrået AFP.Det var en kvinne som først skal ha sett og fotografert tigeren ved en parkeringsplass utenfor et supermarked i byen Montevrain i Seine-et-Marne-regionen torsdag morgen. Deretter varslet hun myndighetene om observasjonen. - Det var min kone som oppdaget dyret på parkeringsplassen utenfor supermarkedet, forteller ektemann Jean-Baptiste Berdaux, som er leder for supermarkedet, til avisen Le Parisien. - Hun satt helt rolig og turte ikke forlate bilen, men ringte med en gang til meg. Jeg tror jeg har sett en gaupe eller noe lignende, fortalte hun sin mann.Det er foreløpig uklart hvor tigeren skal ha kommet fra. Byen Montevrain ligger et steinkast unna Disneyland, men ifølge politiet har ikke dette noen sammenheng med tigeren. Det ligger også en dyrepark rundt 30 kilometer unna byen, men det er foreløpig ikke rapportert om en forsvunnet tiger fra området. Politiet sjekker disse stedene samt informasjon fra omreisende sirkus som har vært i området den siste tiden. Eksperter har analysert det som skal være tigerens fotavtrykk, og sier at den er tenåring i størrelse. De sier at tigeren veier rundt 100 kilo. En fullvoksen tiger kan veie fire ganger så mye, melder The Mirror. L'Internaute rapporterer at politiet har satt av alarmer i områder, for å få ut tigeren fra gjemmestedet. Barn blir holdt inne på skolene.Frederic Edelstein, som er sjef for det franske Pinder Circus, advarer folk mot å løpe dersom de ser tigeren. - Da vil tigerens instinkt være å jage. Hvis du ser tigeren komme mot deg, må du lage så mye lyd som mulig for å skremme den. Hvis det ikke hjelper, bør du vifte med hendene, men uten å flytte deg, sier han, ifølge The Mirror. Edelstein mener den største bekymringen er om tigeren begynner å bli sulten.
Væpnet politi, brannvesenet og et helikopter jakter nå på det som skal være en tiger som skal være på frifot i Montevrain like utenfor Paris.